**Ķieģeļu ielas rajons** jeb **Ķieģeļnieks** ir Jēkabpils pilsētas apkaime Daugavas labajā krastā abpus Zīlānu ielai. Tā robežojas ar Krustpili, Madonas ielas rajonu un Zīlāniem. Apkaimei ir dabā skaidri noteiktas robežas, ko veido dzelzceļa līnija Rīga—Daugavpils, dzelzceļa līnija Krustpils—Rēzekne II, Oļu iela un pilsētas robeža. Sarunvalodā apkaimi visbiežāk sauc par **ŽBK**, kas atbilst vārdu salikuma "dzelzsbetona kombināts" saīsinājumam krieviski. Lielākajai daļai apkaimes teritorijas raksturīga ražošanas objektu apbūve, bet Zīlānu ielas apkārtnē atrodas arī tipveida dzīvojamās apbūves kvartāli.

Vēsture
-------

Krustpils ķieģeļu rūpnīca "Ķieģeļnieks" ap 1939. gaduJēkabpils saliekamo dzelzsbetona konstrukciju rūpnīca ap 1964. gaduRūpniecības ēkas Ķieģeļu ielas rajonā
19. gadsimtā mūsdienu Ķieģeļu ielas rajona teritoriju aizņēma tīrumi un atsevišķas viensētas. Gadsimta otrajā pusē Krustpils pils barons Korfs netālu no Lauciņu mājām uzbūvēja ķieģeļcepli, ar ko saistāma apkaimes nosaukuma cilme. Ķieģeļceplis ar pārtraukumiem turpināja darboties līdz 1990. gadiem.

Straujāka teritorijas attīstība sākās 1959. gadā, kad uzsāka Krustpils 1. vidusskolas būvniecību. Skolas jaunceltni atklāja 1960. gada 23. janvārī, bet 1961. gada oktobrī sāka darboties Krustpils slimnīca ar četrām nodaļām. Slimnīca nepastāvēja ilgi, un, aizbildinoties ar ēku slikto tehnisko stāvokli, jau 1967. gada septembrī tās vietā sāka darboties šūšanas fabrika "Asote". Līdz 1962. gada 17. aprīlim Ķieģeļu ielas rajons bija lauku teritorija, bet, apvienojot Jēkabpili ar Krustpili, tika grozītas arī pilsētas robežas, un Ķieģeļu ielas rajons kļuva par Jēkabpils pilsētas apkaimi.

1964. gadā Ķieģeļu ielas rajona dienvidaustrumos darbu uzsāka Jēkabpils saliekamo dzelzsbetona konstrukciju rūpnīca. Rūpnīcas celtniecība tika veikta pa posmiem no 1961. līdz 1971. gadam, un šai pašā laikā rūpnīcu darbiniekiem tika uzbūvētas daudzdzīvokļu dzīvojamās mājas, medpunkts, bērnudārzs, veikali, ēdnīca, kafejnīca un sadzīves pakalpojumu centrs. Dzīvojamā apbūve nav veidota pēc vienota plāna, bet gan kampaņveidīgi atbilstoši rūpnīcu vajadzībām. Vecākā daudzdzīvokļu namu apbūve ir gar Ķieģeļu ielu, un virzienā uz austrumiem ēkas kļūst pakāpeniski jaunākas.

1980. gadā Ķieģeļu ielas rajona ziemeļaustrumos sāka darboties jaunais Jēkabpils cietuma komplekss. Pēc cietuma atvēršanas sākās lietuves ceha celtniecība, kurā bija paredzēts nodarbināt notiesātos, taču, iespējams, ekonomiskās krīzes dēļ, būvniecība tika apturēta.

1990. gados pakāpeniski pārstāja darboties visi agrākie rūpniecības uzņēmumi, aiz sevis atstājot degradētu un kriminogēnu vidi. Tos aizstāja galvenokārt kokapstrādes uzņēmumi. Iecerētā lietuves ceha vietā 2005. gadā ar pašvaldības atbalstu izveidoja Kokapstrādes uzņēmējdarbības parku, kur pašlaik citstarp darbojas SIA "GAUJAS KOKS" Krustpils ražotne un SIA "NDB timber". Bijušās saliekamo dzelzsbetona konstrukciju rūpnīcas vietā arī darbojas vairāki kokapstrādes uzņēmumi. Pašvaldība, īstenojot projektu "Jēkabpils pilsētas teritorijas revitalizācija jaunu uzņēmumu izveidei", 2021. gadā uzbūvēja pārtikas pārstrādes ražotni, bet 2023. gadā — universālo ražošanas ēku. Pašlaik notiek jaunas biomasas katlumājas un zāģmateriālu kaltes būvniecība. Vēl apkaimē darbojas 2 šūšanas uzņēmumi, metāla vairumtirdzniecības uzņēmums, riepu serviss, automazgātuve, veikals un kafejnīca.

Ielas
-----

Ķieģeļu ielas rajonā ir 15 ielas:

* Artilērijas iela (daļēji)
* Dzelzceļmalas iela
* Enerģijas iela
* Keramzīta iela
* Ķieģeļu iela
* *Mazā Zīlānu iela* (dabā nepastāv)
* Mālu iela
* Mārītes iela
* Oļu iela (daļēji)
* Rēzeknes iela
* Slimnīcas iela
* Smilgu iela
* Vītolu iela
* Ziemeļu iela
* Zīlānu iela (daļēji)

Atsauces
--------

1. ↑  «Jēkabpils 3. vidusskolas vēsture. 20. gs. 60. – 70.gadi». Skatīts: 2023. gada 6. novembrī.
2. ↑  «"Jēkabpils Vēstis. Jēkabpils 100 gados. 1958-1968", 2018. V, "Nozīmīgākie notikumi Jēkabpilī un Krustpilī"». Skatīts: 2023. gada 6. novembrī.
3. ↑  «"Jēkabpils Vēstis. Jēkabpils 100 gados. 1958-1968", 2018. V, "Jēkabpilī ražo celtniecības materiālus un šuj apģērbus"». Skatīts: 2023. gada 6. novembrī.
4. ↑  «"Jēkabpils Vēstis. Jēkabpils 100 gados. 1968-1978", 2018. VI, "Nozīmīgākie notikumi Jēkabpilī un Krustpilī"». Skatīts: 2023. gada 6. novembrī.
5. ↑  «Ķieģeļu ielas mikrorajons, tautā bieži saukts par ŽBK». Skatīts: 2023. gada 6. novembrī.
6. ↑  «Jēkabpils cietumam februārī aprit 35 gadi». Skatīts: 2023. gada 6. novembrī.
7. ↑  ««Nelabvēlīgais» rajons pie sociālajiem namiem Jēkabpilī – iedzīvotāji sašutuši par pašvaldības bezspēcību». Skatīts: 2023. gada 6. novembrī.
8. ↑  «Jēkabpilī nodota ekspluatācijā par 3,6 miljoniem eiro tapusī jaunā pārtikas ražotne». Skatīts: 2023. gada 6. novembrī.
9. ↑  «Atklāta ražošanas ēkas jaunbūve Ķieģeļu ielā 19B, Jēkabpilī». Skatīts: 2023. gada 6. novembrī.

|  |  |  |  |
| --- | --- | --- | --- |
| 

| * s
* d
* l
Jēkabpils pilsētas daļas Jēkabpils karogs |
| --- |
|  |
| 
* Auseklīši
* Bebru rajons
* Brodi
* Celtnieki
* Daugavsala
* Jēkabpils vēsturiskais centrs
* Krustpils (vēsturiskais centrs)
* Ķieģeļu ielas mikrorajons
* Lauktehnika
* Madonas ielas rajons
* Nameja ielas rajons
* Pils rajons
* Veseļi
* Zīlāni
* Zvanītāji

 |

 |